9GAG

9GAG on suhtlusportaal, kus kasutajad saavad üles laadida ja teistega jagada enda valmistatud või teistelt veebilehtedelt leitud sisu. Portaali haldav ettevõte, 9GAG Inc., asub Ameerika Ühendriikides California osariigis Mountain View's. Alates portaali avamisest 23. aprillil 2008 on see kogunud palju populaarsust. 2015. aasta septembriks oli portaalil juba üle 26 miljoni Facebooki meeldimise ja üle viie miljoni Twitteri jälgija. 9GAG kuulub internetis 200 populaarseima veebilehe hulka, selle väärtuseks hinnatakse üle 56 miljoni USA dollari.
2015. aasta detsembris oli portaalil 164 miljonit aktiivset külastajat, neist 7,82% Saksamaalt, 7,02% Ameerika Ühendriikidest, 5,35% Prantsusmaalt, 4,77% Brasiiliast ja 3,93% Türgist. Portaali investeeriti 2,8 miljonit dollarit. Investorite seas olid ka 500 Startups, Benjamin Ling, BoxGroup, Adam Rothenberg, David Tisch, Freestyle Capital, James Hong, Philip Kaplan, Scott Banister ning Y Combinator.
Ajalugu.
9GAG-i asutasid 2008. aastal Hongkongi üliõpilane Ray Chan, tema vend Chris Chan ja teised eesmärgiga luua alternatiivne e-posti platvorm, kus kasutajad saaksid hõlpsasti jagada humoorikaid pilte ja videoid. Ray Chan on keeldunud selgitamast, kust on tulnud nimi 9GAG.
Asutades ettevõtte "lihtsalt lõbu pärast", kasutasid 9GAG-i asutajad veebilehte kui CV täidet, et osaleda ettevõtte 500 Startupsi korraldatud intensiivses suveprogrammis. Suveprogrammi raames töötas 9GAG-i meeskond teiste idufirmaideede kallal, nagu näiteks StartupQuote ja Songboard. Pärast 500 Startups acceleratori programmi osales 9GAG Y Combinator inkubaatoris, mille tulemusena selle kasutajate baas suurenes 70 miljoni ülemaailmse unikaalse külastajani kuus. 9GAG-i asutajate meeskond lõpetas teiste projektide kallal töötamise ja keskendus ainult 9GAG-ile. 500 Startupsile anti tänutäheks aktsiaid abi ja juhendamise eest. 2012. aasta juulis kogus 9GAG lisaks 2,8 miljonit USA dollarit Silicon Valleys asuvatelt riskikapitali suurettevõtetelt, nagu True Ventures ja Greycroft Partners. Ettevõte andis hiljem välja ka iOS iPhone'i rakenduse. 2012. aasta augustis sai 9GAG veel 2,8 miljonit USA dollarit Silicon Valley riskikapitali ettevõtetelt, nagu True Ventures ja Greycroft Partners ning erainvestoritelt, kelle hulka kuulusid ka Christopher Sacca, Kevin Rose ja Naval Ravikant. See rahastamine toetas 9GAG-i inseneride meeskonna kasvamist nii Hongkongis kui ka Silicon Valleys.
Mobiilirakendus.
9GAG-il on mobiilne rakendus operatsioonisüsteemidele iOS, Android, Windows Phone 8 ja BlackBerry 10. 2012. aasta juulis tegi 9GAG mobiilirakenduse iOS-ile ja Androidile. See rakendus toimib täiendatud versioonina veebipõhisest 9GAG-ist. 2014. aasta suvel tõi 9GAG turule 9CHATi, millega saavad 9GAG-i kasutajad logida enda kontole ning suhelda inimestega üle terve maailma. 9CHAT arenes, lastes kasutajatel luua gruppe, kus on võimalik rääkida rohkemate inimestega samal ajal. 2015. aasta jaanuaris avaldas 9GAG oma esimese mängu, 9GAG Redhead Redemption.
Külastatavus ja muud andmed.
2012. aasta juulis mainis Chris Chan ühes intervjuus, et 9GAG-i veebiportaali külastas kuus keskmiselt 80 miljonit erinevat külastajat ning kokku vaadati portaali 2 miljardit korda.
2012. aastal Alexa Internet Inc. tehtud uuringutest selgus, et 12,1% kogu portaali külastajatest on pärit Indiast, järgnevad USA (9,1%), Saksamaa (6,6%), Indoneesia (3,5%) ja Brasiilia (3,4%).
Autorsusprobleemid.
9GAG-i kasutajad postitavad sageli enda nime alt teiste loodud teoseid, küsimata autoritelt selleks luba. Sageli võetakse pilte teistelt sarnastelt veebilehtedelt nagu 4chan, Newgrounds, Reddit, SomethingAwful jne. 9GAG-i kaasomanik Ray Chan on aga öelnud, et 9GAG-i eesmärk ei ole luua uusi meeme ega koomikseid, vaid aidata juba olemasolevaid levitada.